**Предложение за разглеждане и одобрение в рамките на 3-то заседание на Комитета по наблюдение на Стратегическия план за развитие на земеделието и селските райони 2023-2027 г.**

По интервенциите в лозаро-винарския сектор (ЛВС), включени в Стратегическия план за развитие на земеделието и селските райони за периода 2023-2027 година, през финансова 2024 г. са проведени три приема по:

- интервенция „Преструктуриране и конверсия на лозя“ (ПКЛ), 16.10 – 30.11.2023 г. (подадени 74 заявления)

- по интервенции „Информиране в държавите членки“ и „Популяризиране в трети държави“, 1 – 15.12.2023 г. (подадени 0 заявления)

- по интервенции „Инвестиции в екологични съоръжения“ и „Инвестиции в лозаро-винарския сектор“, 15.01 – 15.02.2024 г. (съответно подадени 12 и 59 заявления)

След проведените приеми от общия бюджет за секторни интервенции в ЛВС за 2024 г. са свободни средства в размер 13 832 990 лв.

Съгласно *Наредба № 14 от 11 септември 2023 г. за условията и реда за предоставяне на финансова помощ по интервенциите в лозаро-винарския сектор, включени в стратегическия план за развитие на земеделието и селските райони за периода 2023 - 2027 година (Наредба № 14 от 2023 г.),* решенията за бюджетите за всеки прием, за обявяване на втори приеми и за прехвърлянето на бюджет към други интервенции в рамките на съответната финансова година се взимат от постоянна работна група (ПРГ) за решаване на текущи въпроси при прилагането на интервенциите в ЛВС, създадена със заповед на министъра на земеделието и храните, в сътрудничество с неправителствените организации в сектора.

На 26 март 2024 г. се проведе заседание на ПРГ с участието на НПО в сектора, на което бяха взети следните решения, които предлагаме да бъдат гласувани и от Комитета по наблюдение:

1. По реда на чл. 6 от Наредба № 14 от 2023 г. да се проведат втори приеми по интервенциите:
   1. „Преструктуриране и конверсия на лозя“;
   2. „Инвестиции в лозаро-винарския сектор“;
   3. „Инвестиции в екологични съоръжения“.
2. Свободните средства в размер 13 832 990 лв. да бъдат разпределени по следния начин:
   1. За втори прием по интервенция „Преструктуриране и конверсия на лозя“ да бъдат прехвърлени 4 000 000 лв. за 2024 г.;
   2. За втори прием по интервенция „Инвестиции в лозаро-винарския сектор“ да бъдат прехвърлени 7 221 669,57 лв. за 2024 г.;
   3. За втори прием по интервенция „Инвестиции в екологични съоръжения“ да бъдат прехвърлени 1 811 320,43 лв. за 2024 г.

За така определените бюджети може да се кандидатства само за проекти с авансови плащания, които да бъдат изплатени преди 16 октомври 2024 г.

* 1. По интервенция „Застраховане на реколтата“ към вече предвидения бюджет от 300 000 лв. да бъдат прехвърлени 500 000 лв. от свободните средства, така че да се осигури бюджет от 800 000 лв.